Pelle Dragsted (EL), 2024-04-25:
»Jeg er så glad for min cykel«.
Jeg lovede jo at lægge op til fællessang, men jeg tror, vi springer over for publikums og seernes skyld.
Men jeg er lidt mere glad for min cykel i dag efter den debat, vi har haft, for jeg synes, den har været rigtig løfterig.
Idéen om at bruge skatteredskaber til at give nogle fordele for dem, der hopper på cyklen, når de skal køre til og fra arbejde eller andre aktiviteter, men i det her tilfælde altså til og fra arbejde, har der været et positivt syn på faktisk hele vejen rundt i Folketinget, og det er jo fantastisk.
Jeg håber virkelig, at vi kan samle os om en tekst, der kan sætte regeringen i gang med at kigge på, hvordan vi rent faktisk kan gøre det her, herunder også få undersøgt, hvad for nogle omkostninger der kan være forbundet med det.
Når vi har fremsat forslaget, er det, fordi Danmark jo er et cykelland.
Vi har en stærk cykelkultur, også sammenlignet med andre lande, men det er også en cykelkultur, der desværre har fået et tilbageslag.
Det mindsker trængslen – det bliver man også glad for, hvis man kører i bil; det gør jeg ikke så meget selv, men det er der jo mange danskere der gør – og det understøtter folkesundheden.
Vi ved, at der er enorme konsekvenser af partikelforurening.
Og selvfølgelig gør det også noget for vores klimamål, fordi cyklen jo er den mest bæredygtige måde at bevæge sig frem på.
Vi bør kunne gøre noget ved det her, for DTU har lavet en undersøgelse, der viser, at en tredjedel af de ture, der bliver kørt i bil, er på under 5 km, og at omkring halvdelen af turene er på under 10 km.
Det er jo altså afstande, som man, hvis man ellers har et normalt eller ligefrem godt helbred, kan klare på en cykel og da særlig på en elcykel.
Det er simpelt hen det lille positive skub, vi gerne vil give nogle flere.
Så vil vi gerne gøre noget ved det bureaukrati, som desværre præger området i dag.
Folk har sikkert læst historien fra Aarhus, hvor sundhedsplejerskerne har en elcykel til rådighed på arbejdet, men de ikke kan cykle hjem på den, selv om de er i nærheden af deres hjem på deres sidste tur.
Når de er færdige med arbejdet, skal de tilbage til der, hvor arbejdspladsen ligger, og så skal de tage deres egen cykel eller bil hjem, og det er jo ærlig talt fjollet.
Det bliver der snakket meget om, men lad os se, om det også kan lade sig gøre i det her tilfælde.
I Norge kan man få tilskud til en elladcykel, og det kan man også i Frankrig, Tyskland og Italien.
I Belgien skal arbejdsgiverne faktisk betale et tillæg til dem, der tager cyklen på arbejde.
De har et lidt andet arbejdsmarkedssystem, end vi har i Danmark, så det er måske ikke vejen frem her.
Men der er i hvert fald masser af ting, vi kan lade os inspirere af fra andre lande.
Som sagt er der rigtig mange fordele ved det her, også økonomisk.
For hver cyklet kilometer sparer vi som samfund ifølge Transportministeriet omkring 9 kr.
Det er altså enorme samfundsmæssige fordele, der vil være ved at flytte mennesker fra bilerne og over på cyklen.
Det tror jeg også er derfor, der er en meget bred opbakning til det her forslag om at give arbejdsgiverne mulighed for at stille en cykel til rådighed, og den kommer fra så forskellige grupper som Cyklistforbundet, Dansk Industri, Ingeniørforeningen, Dansk Erhverv og Kræftens Bekæmpelse.
Så det er virkelig noget, der har bred opbakning, og det er måske også derfor, det også lyder, som om man kan finde en bred opbakning her i Folketinget.